Hei, denne artikkelen er over ett år gammel og kan inneholde utdatert informasjon

Har du bilder av sauen Margit eller tips i saken, kontakt Dagbladet på 2400@db.no.

(Dagbladet): Politiet på Sunnmøre meldte i dag sauen Margit savnet.

- Sauen ble sist sett ved en gard i Yste Skotet i oktober. Sauen er brun og lyder navnet Margit, skriver politiet i etterlysningen.

Sauen er trolig sammen med et lyst lam og et værlam med flotte horn.

Når Dagbladet ringer i kveld har ikke politiet kommet noe videre i Margit-saken.

- Vi har ingen pågrepne eller mistenkte. Sauen var på tur i fjor også, så her er det nok en sau som ønsker å nyte friheten så lenge som mulig, sier operasjonsleder Einar Rostad.

- Er det bart og fint for sauen å være ute nå?

- Nei, det er ikke greit. Det nærmer seg en halvmeter med nysnø i området, så det er på tide å komme seg inn, sier Rostad.

Ser man en sau i området som passer til beskrivelsen og lyder navnet Margit, er det bare å melde fra til politiet.